送王道州
作者：樓鑰
朝代：宋

paragraphs: 九疑之南爲舂陵，瀟水清駃山爲城。
郡齋正據山直上，一覽萬家無遺形。
家君頃年入蓮幕，我不得往空馳情。
先生分符此中去，心旌摇颺隨雙旌。
先生平生飽文學，身上著作承明庭。
奧篇隠帙辨如響，一時自許文章鳴。
高詞坐奪造化巧，凜凜韶濩聲鏘鏗。
把麾江海非無意，親扶版輿賦南征。
頗聞楚俗未蘇息，糟糠不厭嗟疲氓。
正資儒術飾吏事，拔去强薤摩孩嬰。
政成環召事未晚，天子日夜開延英。
風流千古三刺史，往繼聱叟陽先生。
毋庸自書追科考，但願寄我舂陵行。